Aotra

Ny 0, izay atao hoe aotra na zerô, dia isa maneho ny foana, izay sady tarehimarika no isa. Amin' ny maha tarehimarika azy dia ampiasaina izy io mba "hitazomana laharana" sy hanamarihana toerana foana (tsy misy zavatra) amin' ny fanehoana isa amin' ny fanoratana manaraka toerana.

 Ny isa 0 

 Ao amin' ny matematika 
Amin' ny maha isa azy, ny aotra dia zavatra matematika ahafahana manambara ny tsy fisiana izay aseho toy ny habetsahana foana: io no isan' ny singa ao amin' ny vondrona foana. Izy no kely indrindra amin' ny isa tsimivaky miabo na foana. Ny toetra aritmetikany manokana, indrindra fa ny tsy fahafahana manao fizarèna amin' ny aotra, indraindray dia mahatonga azy hoheverina manokana. Izy io dia manasaraka ny isa voatsapa ho miabo sy miiba ary ampiasaina ho toy ny fiantombohana hitadiavana teboka amin' ny hitsy voatsapa.

Ao amin' ny aljebra, ny 0 dia matetika ampiasaina ho marika anondroana ny singa moana (tsy manova zavatra) ao amin' ny fanampiana amin' ny ankamaroan' ny vondrona abeliana (ohatra: 1+0 = 1). Izy io koa no singa mpifaoka (manafoana) ao amin' ny fampitomboana (ohatra: 1x0 = 0).

 Tantara 
Tany amin' ny taona 200 tal JK ny Babilôniana no efa nampiasa voalohany ny endriky ny tarehimarika aotra ao anatin' ny isa (ohatra: 304) fa tsy eo ankavanana na ankavian' ny isa. I India no nandavorary ny isa tafolo. Tsy nampiasainy ho tarehimarika amin' ny fomba babilôniana ihany ny aotra, fa nampiasainy koa ho isa azo anaovana asamarika. Avy eo dia nindramina tamin' ny matematika arabo, izay nampita izany tany Eorôpa, ny hevitra sy ny fanoratana indiana ny aotra.

Tokony ho marihina koa ny toerana manokan' ny Maia, izay hany mpanao aritmetika tamin' ny Andro Taloha, sy namaritra karazana aotra roa, ny iray ho enti-mamaritra isa ary ny iray hafa ho enti-mamaritra laharana, araka ny asehon' ny sary eo amin' ny lamosin' ny Takelak' i Leide.

 Ny aotra na zerô ao amin' ny teny malagasy 

 Aotra sa zerô ? 
Tsy nanana anarana isa hilazana ny foana ny teny malagasy nentim-paharazana fa nindrana teny avy any ivelany. Nindramina avy amin' ny teny anglisy tamin' ny andron' ny misiônera britanika ny "aotra". Ny "zerô" dia nindramina tamin' ny teny anglisy ihany koa sady nohamafisin' ny teny frantsay nandritra ny fanjanahantany. Na izany aza, ireo izay nankasitraka kokoa ny Britanika sady nihevitra ny "zerô" ho mamofompofona Frantsay dia nisafidy ny hoe "aotra".

 Fiavian' ny teny 

 Aotra 
Nindramina amin' ny teny anglisy hoe ought na nought ny anarana hoe aotra"Aotra", in  Malzac Victorin sy Abinal Antoine, Dictionnaire malgache-français, 1930, Ambozontany, Fianarantsoa.. Amin' ny teny anglisy dia midika hoe "tsy misy" na "foana" ny "nought" sy "naught", fa midika hoe "rehetra" na "na inona na inona" kosa ny "ought" sy "aught", sady tsy anaran' ny isa 0. Na izany aza dia ampiasaina amin' ny teny anglisy amerikana izy ireo indraindray; ohatra, "aught" ampiasaina ho mpitazon-toerana ho an' ny zerô amin' ny fanononana ny laharan' ny taona.

 Zerô 
Nindramina avy amin' ny zéro frantsay ny anarana hoe zerô, izay avy amin' ny zero italiana (fanafohezana ny hoe zefiro), izay avy amin' ny teny latina hoe zephirum tamin' ny Andro Antenatenany, izay fanoratana amin' ny tarehin-tsoratra latina ny teny arabo hoe صفر / ṣĭfr, izay midika hoe "foana".

 Jereo koa 

 aotra/zerô - isa/iray/iraika - roa - telo - efatra - dimy - enina - fito - valo - sivy
 folo - roapolo - telopolo - efapolo - dimampolo - enimpolo - fitopolo - valopolo - sivifolo

 zato - arivo - alina - hetsy - tapitrisa - lavitrisa
 Fanisana amin' ny teny malagasy - isa - tarehimarika - mpamaritra isa

 Rohy ivelany 

 Andriamihaja Solonavalona, "Fanisana vaovao", tenymalagasy.org
 "Manisa", motmalgache.org

 Loharano sy fanamarihana